Helsinge-Valby Pastorat:
Stillingen som kirkebogsførende sognepræst i Helsinge-Valby Pastorat, Frederiksværk Provsti i Helsingør Stift er ledig til besættelse den 1. februar 2027 eller snarest derefter. 
Som ny sognepræst får du et introduktionsforløb, hvor du får en mentor, der guider dig igennem i den første tid i embedet og sætter dig nærmere ind i de forskellige arbejdsopgaver, der er for en præst. I Præsteforeningens medlemsblad kan du læse embedsbeskrivelsen fra menighedsrådet. Her kan du læse om pastoratet og om, hvilke tanker, menighedsrådet gør sig om det ledige embede. Har du lyst til at læse mere om pastoratet, og hvordan kirkelivet m.v. er i Helsinge og Valby sogne, anbefales det, at du orienterer dig på sognenes hjemmeside: https://www.helsingevalbykirker.dk/ 
Stillingen er en tjenestemandsstilling omfattet af reglerne om Ny Løn, hvorfor det er muligt at ønske en lønforhandling. Der er knyttet tjenestebolig til stillingen. Er du endnu ikke ordineret, bedes du sende kopi af eksamenspapirer og attest fra Pastoralseminariet sammen med din ansøgning. Hvis du indstilles til stillingen, vil der blive indhentet børneattest. Både mænd og kvinder opfordres til at søge stillingen. Er du interesseret i stillingen og ønsker at sende en ansøgning, bedes du kontakte både menighedsråd og provst for at aftale et tidspunkt for et besøg og en samtale, inden ansøgningsfristen udløber. Er det første gang, du søger embede, bedes du kontakte Helsingør Stiftsadministration for at aftale et tidspunkt for en samtale med biskoppen. 
Ansøgningen skal stiles til Kirkeministeriet, men skal sendes til Biskoppen over Helsingør Stift pr. mail til: kmhel@km.dk og ansøgningen skal være biskoppen i hænde senest opslagets udløbsdato 30. november 2026 kl. 15.00. 
Om embedet: 
Vi tilbyder et embede i et pastorat, hvor der er et godt arbejdsklima med et fortrinligt samarbejde mellem præster, personale og menighedsråd og et velfungerende arbejdsfællesskab mellem de 3 ansatte præster, hvoraf de 2 er fuldtidsansatte. Der er højt til loftet og åbenhed overfor nye ideer i et geografisk område, som rummer de bedste dele fra by og land, og hvor der ikke er langt til skov og strand. Der er i disse år en relativ stor tilvækst i befolkningstallet i Helsinge by, primært børnefamilier. Derfor ønsker vi: En udadvendt sognepræst, som synes det er spændende at tænke nyt i forbindelse med udvikling af nye aktiviteter for familier i samarbejde med kolleger, øvrige ansatte og menighedsrådet. En synlig og aktiv person med interesse for fællesskabet i sognene og en som kan bidrage positivt i mødet med mennesker, også udenfor kirkens rammer. En nærværende og engageret prædikant som formår at tolke bibelens ord i en nutidig sammenhæng. 
De to sogne: 
Helsinge Sogn dækker hele Helsinge by, men der er også landområder i oplandet. Sognet har per 1. januar 2026 en befolkning på 9.809. Kirken og sognegården bruges flittigt bla. til familiegudstjenester, Kirke- og Kultur Cafe, foredrag, minikonfirmander, fællessang, hyggeaftener med spisning, ungdomskor og lektiecafe og meget andet. Der er 5-6 konfirmandhold som præsterne deles om. Vi har et godt samarbejde med børnehaverne, skolerne, de to plejehjem og byen i det hele taget. I Helsinge er der en stor folkeskole, en stor privatskole og et populært gymnasium. Kirken råder over en dejlig park, som bl.a. bruges til friluftsgudstjenester og den lokale udgave af ”Royal Run” for byens børnehaver. 
Valby Sogn er et lille landsogn med 527 indbyggere per 1. januar 2026. Det er et blandet sogn med lokale folk, der har boet her i generationer, men også en del tilflyttere. Kirken har en enestående akustik og benyttes ofte til velbesøgte musikandagter og koncerter. Valby er i forhold til sin størrelse et aktivt lokalsamfund med eget forsamlingshus. 
Menighedsrådet: 
Der er 12 valgte medlemmer i det fælles menighedsråd for Helsinge og Valby sogne. Menighedsrådet vægter tolerance, udsyn og fremsyn højt og holder møde 10 gange om året, idet juli og december forsøges friholdt. Der er ingen specielle kirkelige fraktioner toneangivende i MR. 
Embedsboligen: 
Beliggende på adressen Skolegade 2, 3200 Helsinge. Opført 1865 på 418 kvm beboelse. Bygningen er opført i mursten med tegltag. Ejendommen er netop blevet tagrenoveret og flere vinduer er udskiftet. Ejendommen indeholder 11 værelser, 2 toiletter og 1 badeværelse. Ejendommen opvarmes ved fjernvarme Grundstørrelsen er ca. 3050 kvm. Endvidere carport af træ på 30 kvm. opført 1984. Børnehave og 2 skoler findes indenfor 400 meter 
Frederiksværk Provsti:
I Frederiksværk Provsti bliver du kollega med 24 præster (hvoraf én også er provst), og der er tradition for godt kollegafællesskab præsterne imellem. Præsterne aftaler ferie indbyrdes i 3 teams, og vi arbejder målrettet med og prioriterer at styrke samarbejdet præsterne imellem, herunder f.eks. at give hinanden studieuger, samarbejde omkring hele konfirmanddage og andre større aktiviteter. 
Du er velkommen til at kontakte sognepræst Anne-Milla Wichmann Kristensen på tlf. 2967 2522, Helsinge eller MR-formand Carsten Skovbo Frederiksen på tlf. 2328 6567
